**אדנקו סבחת-חיימוביץ'** (נולדה ב-1976) היא שופטת בבתי משפט שלום של מחוז המרכז.

סבחת-חיימוביץ' היא אחת משתי השופטות הראשונות מיוצאי אתיופיה בישראל (יחד עם אסתר טפטה-גרדי).

ביוגרפיה
--------

סבחת-חיימוביץ' נולדה בכפר בשם מוורי השוכן בסמוך לעיר גונדר שבמדינת אמהרה שבצפון אתיופיה. שמה, אדנקו פירושו באמהרית הוא "לשבח" או "להלל". היא בתם הרביעית מתוך ששת ילדיהם של שרה וטגה סבחת. יש לה עוד אחים מנישואיו האחרים של אביה. כשהייתה בת שמונה עלתה במסגרת עליית ביתא ישראל עם בני משפחתה לישראל ברגל דרך סודאן. לישראל הגיעה משפחתה בטיסה חשאית כחלק ממבצע משה. עם הגיעם לישראל, השתקעה משפחתה בשכונת רמות אלון בירושלים. אביה של סבחת עבד בבית דפוס, ואמה כמנקה.

כבת למשפחה מסורתית למדה סבחת בבית ספר ממלכתי־דתי. בתיכון עברה לפנימיית כפר בתיה אך לאחר שנתיים חזרה הביתה והשלימה את לימודיה בתיכון רנה קסין וסיימה בשנת 1995. סבחת-חיימוביץ' נרשמה לעתודה, ובמסגרתה החלה ללמוד לתואר ראשון במשפטים באוניברסיטת תל אביב. בשנת 2000 סיימה את לימודי התואר הראשון במשפטים באוניברסיטת תל אביב והתגייסה לצה"ל. בין השנים 2000–2001 התמחתה בפרקליטות הצבאית והוסמכה כעורכת דין ב-2002. היא המשיכה לעבוד שם עד שנת 2006. במהלך שירותה בצה"ל היא עבדה כיועצת משפטית, תובעת וסנגורית בפרקליטות הצבאית. כאשר השתחררה מהשירות הצבאי כקצינה מצטיינת בדרגת סרן, היא המשיכה בעקבות לעבוד עם קולגה מהצבא, עו"ד אילן כץ (שהיה סגן הפרקליט הצבאי הראשי) באגף הייעוץ המשפטי של הביטוח הלאומי, ומשם חברה אליו לשותפות במשרד עורכי דין פרטי שהקים. בשנת 2008 הוסמכה במשפטים באוניברסיטת תל אביב ובשיתוף עם אוניברסיטת נורת'ווסטרן.

בשנת 2013, נישאה למוזיקאי יותם חיימוביץ'.

בחודש דצמבר 2016 נבחרה על ידי הוועדה לבחירת שופטים לשופטת בבתי משפט שלום של מחוז המרכז. בקרב קבוצת פעילים חברתיים בקהילת יוצאי אתיופיה קמה התנגדות למינוי, בשל העובדה שסבחת-יחימוביץ' הביעה תמיכה במפכ"ל המשטרה לשעבר, יוחנן דנינו. הרקע לדברים הוא סירובו של דנינו להודות בכך שבמהלך הפגנות יוצאי אתיופיה נפתחו תיקים לשווא, וזאת על אף שמבין התיקים שנפתחו, 50 נסגרו בשנה החולפת. תמיכתה של סבחת-חיימוביץ' בדנינו, בדמות אות הוקרה שהעניקה לו באותו מושב, התפרשה אצל רבים מהמשתתפים כפגיעה באינטרס הציבורי שלהם.

### פעילות התנדבותית

סבחת-חיימוביץ' התנדבה כעורכת דין בעמותת טבקה, וסייעה בליווי משפטי ליוצאי אתיופיה. במהלך השנים התקדמה בעמותה להיות חברת הוועד המנהל של העמותה ועמדה בראש הצוות הסיוע המשפטי.
במהלך הפגנות יוצאי אתיופיה במאי 2015 הייתה מבין נציגי יוצאי אתיופיה שהשתתפו בפגישה עם מפכ"ל המשטרה, יוחנן דנינו, שעסקה באלימות המשטרה בהפגנות. בזמן ההפגנות, כעורכת דין מטעם הסנגוריה, ייצגה את העצורים ופעלה לשחרורם.

קישורים חיצוניים
----------------

ויקישיתוף מדיה וקבצים בנושא **אדנקו סבחת-חיימוביץ'** בוויקישיתוף
* אדנקו סבחת-חיימוביץ', באתר הרשות השופטת
* חן מענית, ‏היסטוריה בישראל: בקרוב ימונו שתי שופטות מהעדה האתיופית, באתר גלובס, 22 באוגוסט 2016
* דיאנה בחור ניר, מיה ליקוורניק: "אדנקו סבחת חיימוביץ היא מנהיגה אמיתית שבולטת ברגישות חברתית", באתר כלכליסט, 12 בספטמבר 2017

הערות שוליים
------------

1. 1 2 3 4  אמיר שואן, הצדק איתה, באתר ynet, 19 באוקטובר 2016, במוסף 7 ימים
2. ↑  אדנקו סבחת-חיימוביץ-G40 - ארבעים הצעירים המבטיחים 2016, באתר גלובס
3. 1 2  אדנקו סבחת-חיימוביץ', באתר הרשות השופטת
4. 1 2  חן מענית, ‏היסטוריה בישראל: בקרוב ימונו שתי שופטות מהעדה האתיופית, באתר גלובס, 22 באוגוסט 2016
5. ↑  אתר למנויים בלבד אפרת נוימן, בראשונה: שופטות מהעדה האתיופית, באתר TheMarker‏, 29 בספטמבר 2016
6. ↑  "בקרוב ימונו שופטות יוצאות אתיופיה". *טבקה – צדק ושוויון ליוצאי אתיופיה*. 2016-08-23. אורכב מ-המקור ב-2017-01-06. נבדק ב-2017-05-31.
7. ↑  פזית רבינא, "אין לאן ללכת": הצעירים האתיופים נשארים בכלא, באתר nrg‏, 8 במאי 2015